Temeljem članka 6. Programa potpora poljoprivredi i ruralnom razvoju na području Grada Zadra (2021.-2023. godina) *(„Glasnik Grada Zadra“, broj: 9/21, 10/22),* Upravni odjel za gospodarstvo, obrtništvo i razvitak otoka objavljuje

**JAVNI POZIV**

**za podnošenje prijava za dodjelu potpora poljoprivredi i**

**ruralnom razvoju na području Grada Zadra za 2023.g.**

***I. Predmet Javnog poziva:***

Sredstva pomoći poljoprivredi i ruralnom razvoju na području Grada Zadra za 2023.g. dodjeljuju se kao nepovratna sredstva za sljedeće vrste aktivnosti:

1. Potpora investicijama u poljoprivredna gospodarstva (nabava opreme za berbu, sortiranje, pakiranje i skladištenje voća i povrća, nabava novih poljoprivrednih strojeva i priključaka za iste),
2. Potpora za osiguranje poljoprivredne proizvodnje kod elementarnih nepogoda,
3. Potpora za ekološku i integriranu proizvodnju,
4. Potpora za pripremu projekata za financiranje iz nacionalnih i međunarodnih fondova,
5. Potpora za edukacije i stručno osposobljavanje poljoprivrednih proizvođača,
6. Potpora za očuvanje i proširenje genetskog materijala izvornih pasmina domaćih životinja (očuvanje i proširenje izvornih i zaštićenih pasmina koza i ovaca, očuvanje i proširenje izvornih pasmina pčelinjih zajednica),
7. Potpora za subvencioniranje dijela troškova kredita u svrhu poljoprivredne proizvodnje,
8. Potpora investicijama u preradu i trženje poljoprivrednih proizvoda - prerada (ulaganje u opremanje vinarija, opremu za preradu i kemijsku analizu maslinovog ulja, kompostiranje komine masline i preradu komine masline u biogorivo (peleti/briketi),
9. Potpora za promociju i plasman poljoprivrednih proizvoda (organiziranje sajmova, manifestacija i događanja koje za cilj imaju promociju poljoprivrednih proizvoda, njihovo trženje te popularizaciju tradicionalnih poljoprivrednih i ruralnih vrijednosti u Gradu Zadru, promocija poljoprivrednih proizvoda sudjelovanjem na sajmovima i manifestacijama, ulaganje u marketing u poljoprivredi),
10. Potpora za organiziranje znanstveno-stručnih skupova i konferencija,

***II. Uvjeti i potrebna dokumentacija***

Korisnici potpora su OPG-ovi upisani u Upisnik poljoprivrednih gospodarstva Grada Zadra te pravne i fizičke osobe registrirane za obavljanje poljoprivredne djelatnosti sa poljoprivrednom proizvodnjom na području Zadarske županije i sjedištem u Gradu Zadru, fizičke i pravne osobe registrirane za djelatnosti koja podupiru razvojna znanja, promociju i trženje poljoprivrednih proizvoda i djelatnosti od značaja za razvitak poljoprivrede i ruralnih gospodarskih i društvenih aktivnosti, te pravne i fizičke osobe, udruge i organizacije koje su registrirane i obavljaju djelatnosti koje će se po pojedinoj mjeri tj. aktivnosti tražiti.

Svi uvjeti za dodjelu potpora utvrđeni su Programom potpora poljoprivredi i ruralnom razvoju na području Grada Zadra (2021.-2023. godina) *(„Glasnik Grada Zadra“, broj: 9/21, 10/22)* (u daljnjem tekstu: Program).

Potrebna dokumentacija za dodjelu sredstava pomoći specificirana je na obrascima zahtjeva koji su dostupni na web stranici Grada Zadra (www.grad-zadar.hr).

Prijavi za dodjelu potpora obavezno se prilaže i ostala navedena dokumentacija iz Programa.

Prijave za dodjelu potpora podnose se Upravnom odjelu za gospodarstvo, obrtništvo i razvitak otoka tijekom propisanog roka za podnošenje zahtjeva.

Prijave pristigle po objavljenom Javnom pozivu, Povjerenstvo obrađuje po redoslijedu zaprimanja. Prilikom obrade zahtjeva utvrđuje se pravovremenost, potpunost i sukladnost prijave, udovoljavanje prijave propisanim uvjetima iz Programa i Javnog poziva, te iznos prihvatljivih troškova.

Prihvatljivi su troškovi koji su nastali nakon okončanja Javnog poziva za podnošenje prijava za dodjelu potpora poljoprivredi i ruralnom razvoju na području Grada Zadra za 2022.g., odnosno nakon 21. listopada 2022. godine. Minimalni iznos pojedinačnog računa mora biti veći od 150,00 EUR (1.130,18 kuna) s PDV-om.

Osoba u svojstvu odgovorne osobe jednog tražitelja potpore ne može se pojaviti u svojstvu odgovorne osobe drugog tražitelja potpore.

Svaki tražitelj potpore može se prijaviti na najviše dvije (2) ponuđene mjere. Maksimalan iznos koji se može odobriti tražitelju po pojedinačnoj mjeri je 5.972,53 EUR (45.000,00 kuna), odnosno temeljem svih mjera ne može biti veći od 7.963,37 EUR (60.000,00 kuna). Ukoliko ukupan iznos odobrenih zahtjeva za potpore iznosi više od iznosa osiguranih sredstava u Proračunu Grada Zadra, odobreni iznosi po zahtjevima umanjit će se svima u jednakom postotku.

Nepotpuni i nepravodobni zahtjevi te zahtjevi koji ne udovoljavaju propisanim uvjetima iz Programa i Javnog poziva neće se uzimati u razmatranje.

Povjerenstvo po potrebi može zatražiti i dodatnu dokumentaciju radi jasnijeg obrazloženja zahtjeva korisnika potpore.

Na temelju odabira prihvatljivih korisnika potpora od strane Povjerenstva, Gradonačelnik Grada Zadra donosi odluku o odobrenju novčane potpore.

Rezultat natječaja objavljuje se na službenim web stranicama Grada Zadra (www.grad-zadar.hr).

Upravni odjel za gospodarstvo, obrtništvo i razvitak otoka pismeno obavještava svakog podnositelja prijave o odobrenim sredstvima potpore.

Odobrena sredstva korisniku potpore isplaćuju se na njegov žiro račun.

***III. Vrijeme trajanja javnog poziva***

Zahtjevi za potporu podnose se na propisanom obrascu do 18**.** listopada 2023.g**.**

***IV. Naziv i adresa tijela kojem se podnosi zahtjev***

Zahtjevi za potporu sa svom popratnom dokumentacijom dostavljaju se poštom na adresu: Grad Zadar, Upravni odjel za gospodarstvo, obrtništvo i razvitak otoka, Narodni trg 1, 23000 Zadar ili se predaju neposredno u pisarnici Grada Zadra.

***V. Informacije***

Sve informacije o uvjetima za dodjelu potpora mogu se dobiti na web stranicama Grada Zadra (www.grad-zadar.hr) i na broj telefona 023/208-087.

KLASA:320-01/23-01/03

URBROJ:2198/01-7-23-1

Zadar, 18. rujna 2023. g.

 **v.d. PROČELNIKA**

 Mate Pinčić, dipl.oec.